དེ་ཡང་མཚོ་སྔོན་ཁྲི་ཤོར་རྒྱལ་མོའི་མཐའ་འཁོར་དུ་གཡུ་འབྲུག་ཟུང་གི་ངར་སྐད་མཁའ་ལ་ལྡིར་བའི་སྔ་འགྱུར་བསྟན་པའི་མངའ་བདག་ཆེན་པོ༧གྱི་ལིང་གཏེར་སྟོན་ཐེག་མཆོག་རྡོ་རྗེ་རིན་པོ་ཆེ་ཧ་ལམ་རབ་བྱུང་བཅུ་དྲུག་པའི་ལྕགས་མོ་ལུགལོར་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་ཞེས་གདན་ས་ཁྱད་པར་བ་མཚན་སྙན་གྱི་བ་དན་དཀར་པོ་ནམ་མཁའི་དབྱིངས་སུ་གཡོ་བའི་འདུ་སྡེ་ཡོངས་ལ་དབང་ལུང་ཁྲིད་གསུམ་གྱི་མན་ངག་ཕྱག་ལེན་དང་བཀྲ་ཤིས་སྨོན་ལམ་སོགས་ཆོས་ཀྱི་བདུད་རྩིའི་ཆར་བ་ཚིམ་པར་མཛད་ནས།བྱང་ཕྱོགས་སུ་ཆིབས་འདེགས་བསྐྱོད་དེ་ཆུ་ལེན་ཨ་རིག་ཡུལ་དུ་བ་དམ་སྒོ་མེ་སྔགས་དགོན་བསམ་གཏན་ཨེ་ཝཾ་གླིང་ཐོག་མར་ཕྱག་འདེབས་མཛད་ཅིང་།གཙུག་ལག་ཁང་རྟེན་དང་བརྟེན་པར་བཞེངས།དེར་ཡང་ཚོགས་པ་མི་ཉུང་བའི་སྡེ་བཙུགས་ཏེ་ཆོས་ཀྱི་འཁོར་ལོ་བསྐོར།དེའི་ཉེ་ཕྱོགས་སུ་ཤ་བ་ཡོས་ཝར་ཞེས་པའི་སྡེ་བ་ཞིག་ཡོད་པར་དམ་པའི་ཆོས་སྒྲ་ཙམ་ཡང་རྣ་ལམ་དུ་མ་ཐོས་པའི་མུན་གླིང་དུ་བརྩེ་བའི་སྙིང་རྗེ་གཞན་དབང་དུ་གྱུར་ཞིང་།ཡུལ་ཕྱོགས་དེར་འབྱུང་བོ་ཆེན་པོ་ཞིག་གིས་སེམས་ཅན་ལ་འཚེ་བ་དང་།དུས་མིན་འཆི་བར་རིམས་ནད་དང་།མུ་གེ་སྣ་ཚོགས་བཏང་ནས་ཧ་ཅང་ཉམ་ཐག་ཏུ་གྱུར་བའི་སྐབས་སུ་ཁོང་དེར་ཕེབས་ཏེ།གདོན་ཆེན་དེ་ལ་སྐད་ཅིག་དེ་ཉིད་དུ་འཚང་གསུམ་གྱི་སྒོ་ནས་བསྒྲལ་ནས་དཔལ་རྡོ་རྗེ་གྲོ་ལོད་ཀྱི་ཞལ་དུ་བསྟིམས་ཤིང་།འབྱུང་ཕྲན་གཞན་པ་རྣམས་ཀྱང་དམ་འོག་ཏུ་བཅུག་སྟེ་ནམ་ཡང་སེམས་ཅན་ལ་འཚེ་བ་མི་བྱེད་པ་མ་ཟད་བསྟན་པའི་གྲོགས་སུ་ཁས་བླངས།འཚེ་མེད་བདེ་བའི་གནས་ལ་བཞག་པའི་ཡུལ་མི་རྣམས་ཀྱིས་ཁོང་གི་མཚན་ལ་འདྲེ་འདུལ་བླ་མ་ཞེས་ཕུལ་བར་གྲགས།ས་དེའི་བྱམས་ཐང་དང་།སྒོ་མེ།དོའུ་ལྟག་པུ་རིས།ཤ་བ་ཡོས་ཝ་སོགས་སྡེ་བ་ཐམས་ཅད་ནི་ཁོང་གི་ལྷ་སྡེ་ཡིན།༧དགུ་རོང་རྒྱལ་སྲས་འཇིགས་བྲལ་ཆོས་དབྱིངས་རྡོ་རྗེ་ཚང་གི་ཐབས་མཁས་ཐུགས་རྗེ་ལ་བསྟེན་ནས་མཚོ་སྔོན་ཁྲི་ཤོར་རྒྱལ་མོའི་མཐའ་འཁོར་དུ་ཐ་གྲུ་འཛིན་མའི་དཀྱིལ་འཁོར་ཡོངས་སུ་ཞབས་ཀྱིས་བཅགས་ཤིང་ཆོས་ཀྱི་ཆར་བ་ཅི་རིགས་ཕབ་པར་མཛད་དོ།ཅེས་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུ་གླིང་གི་ལོ་རྒྱུས་བྱུང་བ་ངོ་མཚར་པདྨའི་དགའ་ཚལ་ལས་བྱུང་ཕྱོགས་གདུལ་བྱའི་ཞིང་དུ་བྱོན་པའི་སྐོར་ཏེ་བཞི་བའོ།།